SKRIFTLIG FORESPØRGSEL E-3396/00

af Antonios Trakatellis (PPE-DE) til Rådet

(6. november 2000)

Om: Overtrædelser og svindel i forbindelse med afholdelse af valg i Albanien

Seks græske parlamentsmedlemmer, der på baggrund af beskyldninger fra partiet Omonia-Kead (Enigheds- og menneskerettighedspartiet) om udøvelse af vold og svindel under den første valgrunde under kommunalvalgene den 1. oktober 2000 sammen med andre udenlandske observatører var tilrejst for at overvære valgprocedurerne i forbindelse med afholdelsen af den anden runde af kommunalvalgene den 15. oktober i Kimarra i Albanien, konstaterede og berettede om overtrædelser og svindel i stort omfang.

1. Ved Rådet, at de albanske myndigheder under påskud af marineøvelser og formelle procedurer den 14. oktober 2000 lukkede grænserne på havet og på land med det resultat, at adskillige af Kimarras indbyggere ikke kunne komme frem for at afgive deres stemme og deltage i valget, og at det albanske politi arresterede og terroriserede indbyggere i Kimarra, samt at en politistyrke med uhyrlig brutalitet gennembankede nogle vælgere for øjnene af observatørerne og parlamentarikerne, smed stemmesedler i valgurnerne, forfulgte tilforordnede, forfalskede valglister og arresterede en masse mennesker, hvorefter kandidaten Vasilis Bolanos og Omonia-Kead-partiet erklærede, at de ikke ville anerkende resultatet.

2. Hvad er Rådets holdning til disse uhørte overtrædelser, som blev begået med støtte fra Nanos regering og accept fra Berishas oppositionsparti, under den anden runde i kommunalvalget, og hvilke foranstaltninger agter Rådet at træffe over for den albanske regering med henblik på afholdelse af nye valg i det pågældende område?

3. Kan Rådets beslutning om at yde makroøkonomisk bistand til Albanien(1) suspenderes på grund af manglende opfyldelse af forudsætningerne, hvad angår konsolideringen af de retsstatslige forhold og respekten for menneskerettighederne?

4. Vil forbindelserne med Albanien blive taget op til revision, herunder især den afgørelse fra Rådet, der giver Kommissionen beføjelser til at forhandle en stabilitets- og associeringsaftale med Albanien?

(1) EFT L 110 af 28.4.1999, s. 13.

Svar

(24. april 2001)

1. Rådet har gjort sig bekendt med bemærkningerne i den foreløbige rapport af 16. oktober 2000 fra Kontoret for Demokratiske Institutioner og Menneskerettigheder (ODIHR) under Organisationen for Sikkerhed og Samarbejde i Europa, i den endelige rapport fra OSDCE/ODIHR af 11. december 2000 samt i rapporten fra Kongressen for Lokale og Regionale Myndigheder under Europarådet af 10. november 2000 om afviklingen af kommunalvalget i Albanien.

2. I den erklæring, som EU har fremsat om kommunalvalget i Albanien i Det Permanente Råd (OSCE) og i Europarådet, beklagede den de alvorlige uregelmæssigheder og hændelser, der blev konstateret under første og anden valgrunde, navnlig dem, der berørte stemmeafgivelsen for et stort antal grækere i Himara.

3. I Rådets afgørelse af 22. april 1999 om makrofinansiel bistand til Albanien blev det pålagt Kommissionen at gennemføre denne afgørelse, hvilket derfor ikke længere er Rådets opgave. Imidlertid er drøftelserne mellem de albanske myndigheder og Kommissionen om betingelserne for den økonomiske og institutionelle politik, der er knyttet til bistanden, endnu ikke afsluttet, og der er derfor endnu ikke foretaget nogen udbetaling.

4. Det ærede parlamentsmedlem henviser til Rådets konklusioner af 21.-22. juni 1999, hvori Rådet anmoder Kommissionen om at udarbejde henstillinger med henblik på forhandlingsdirektiver for en stabiliserings- og associeringsaftale i forlængelse af Rådets gennemgang af en feasibility-undersøgelse af muligheden for forhandlinger om en sådan aftale. På baggrund af Kommissionens forelæggelse af denne undersøgelse konkluderede Rådet imidlertid den 24. januar 2000, at Albanien først bør løse en række økonomiske, politiske og institutionelle svagheder for at kunne få udbytte af stabiliseringen og associeringen. For nylig har Det Europæiske Råd i Feira opfordret den albanske regering til at fortsætte sine bestræbelser på at svare på de spørgsmål, der er rejst i ovennævnte feasibility-undersøgelse. Rådet har derfor endnu ikke besluttet at indlede forhandlinger med henblik på en stabiliserings- og associeringsaftale.

5. EU mindede i sluterklæringen fra topmødet i Zagreb den 24. november 2000 mellem EU og landene i det vestlige Balkan om, at stabiliserings- og associeringsprocessen er baseret på overholdelsen af de betingelser, Rådet fastlagde den 29. april 1997 vedrørende demokratiske, økonomiske og institutionelle reformer samt på indførelsen af retsstatsprincipper og beskyttelse af menneskerettigheder og mindretals rettigheder.

Rådet har nedsat en Styringsgruppe på Højt Plan EU-Albanien, der skal vurdere fremskridtene, anbefale de nødvendige reformforanstaltninger og rådgive og vejlede for så vidt angår alle de problemer, der er nævnt i Kommissionens rapport fra 1999 om feasibility-undersøgelsen, nemlig makroøkonomisk stabilisering og fremskyndelse af strukturelle reformer, styrkelse af sikkerhed og offentlig orden og forbedring af regeringsførelse og lovhåndhævelse (f.eks. reform af den offentlige administration, retsvæsenet, indførelse af retsstatsprincippet og respekt for menneskerettighederne, herunder mindretals rettigheder). Gruppen vil kunne tage alle andre spørgsmål op, der er relevante for stabiliserings- og associeringsprocessen. Rådet vil således nøje kunne følge den albanske regerings iværksættelse af konkrete foranstaltninger på disse områder.

6. I en erklæring af 1. december 2000 fra formandskabet på Den Europæiske Unions vegne blev der mindet om, at EU er bekymret over den stadig stigende tendens til at anvende vold for at nå politiske mål. EU opfordrer derfor kraftigt til, at der udvises respekt for retsstatsprincippet. Opfyldelsen af Albaniens ønske om tilnærmelse til Den Europæiske Union er betinget af overholdelsen af de fælles grundlæggende værdier, heriblandt i første række respekt for institutionerne og loven, ikke-anvendelse af vold samt en holdning, der er præget af tolerance og dialog.